Basilan
Store norske leksikon,Geografi,Verdens geografi,Asia,Filippinenes geografi
Basilan er en øy og en provins i den sørlige delen av Filippinene, rett sør for Zamboangahalvøya på Mindanao.
Provinsen som omfatter øya Basilan og flere mindre øyer, har en samlet befolkning på 426 207 innbyggere (2020). Øya Basilan er den største og nordligste av Suluøyene, med et areal på 495 kvadratkilometer. Omtrent halvparten av befolkningen er av papuansk herkomst. Hovedbyen er Isabela City, også kalt Basilan City. Byen har 130 379 innbyggere (2020). Det meste av øya er skogkledt, og er bygd opp av vulkansk materiale. Høyeste fjell er Basilan Peak, 971 meter over havet. Plantasjejordbruk er utbredt med dyrking av gummi, pepper og palmeolje, mens ris, grønnsaker og kjøtt må importeres. Det drives også skogbruk. Historie Muslimske migranter begynte å ankomme fra øyer lenger vest på 1300-tallet og fordrev den papuanske urbefolkningen opp i høydene. Senere ble de også omvendt til islam. Da Filippinene ble en amerikansk koloni ble det etablert plantasjer for gummi og kopra. Dette plantasjejordbruket førte til en sosial lagdeling mellom en relativ rik landeiende klasse og en jordløs bondebefolkning med sosial ustabilitet som resultat.I 1971 startet den muslimske separatistbevegelsen Moro National Liberation Front (MNLF) geriljakrig mot myndighetene på Suluøyene. Denne geriljakrigen spredte seg til øya Basilan, hvor opprørene ville løsrive øya fra Filippinene. Dette førte til at president Ferdinand Marcos i 1972 erklærte unntakstilstand på Basilan og i 1973 etablerte provinsen Basilan. Kampene fortsatte imidlertid til slutten av 1980-årene, med blant annet brenning av Isabel City i 1987. I 2001 ble Basilan (med unntak av Isabel City) en del av «Autonomous Region in Muslim Mindanao (ARMM)», som opprinnelig ble opprettet i 1989 for å gi Suluøyene autonom status. Videre ble de filippinske og amerikanske militære styrker på Basilan styrket. Det ble også igangsatt utviklingsprosjekter i regi av Filippinene, USAID og en rekke frivillige organisasjoner.Etter initiativ av president Rodrigo Duterte ble ARMM i 2019 erstattet av «Bangsamoro Autonomous Region in Mislum Mindanao». Lokale myndigheter opplyste i 2019 at det på øya er cirka 200 opprørere som støtter Den islamske stat (IS). Les mer i Store norske leksikon Filippinenes geografi Filippinene Filippinenes historie